Só lyk beurtkrag vir die naweekFoto bloot ter illustrasie. (Foto: Megan Swart/Maroela Media) Beurtkrag sal oor die naweek tot by fase 2 afgeskaal word, maar teen Maandagaand weer tot fase 4 verskerp word. Eskom sê fase 4-beurtkrag sal Vrydag vanaf 16:00 tot Saterdag om 05:00 ingestel word. Daarna sal fase 3 tot en met die volgende oggend van krag wees. “Teen Sondag om 05:00 sal beurtkrag verder afgeskaal word en fase 2 sal tot 16:00 ingestel word,” sê die kragvoorsiener. “Fase 3 sal dan weer vanaf 16:00 Sondag tot 16:00 Maandag van krag wees, gevolg deur fase 4 wat Maandagaand sal geld.” Hoewel die vraag na krag oor naweke afneem, is Eskom steeds genoodsaak om vir die grootste gedeelte van die naweek beurtkrag op fase 3 te handhaaf. Dit is omdat twee opwekkingseenhede oor die afgelope 24 uur by die Arnot-kragstasie en een elk by die Duvha-, Kriel- en Medupi-kragstasie van lyn af geneem is vir herstelwerk. Daar is boonop vertragings in die terugkeer van ŉ opwekkingseenheid elk by die Kendal- en Lethabo-kragstasie. ŉ Opwekkingseenheid elk by die Kriel- en Tutuka-kragstasie is wel weer in diens geneem. Altesaam 5 009 MW is tans weens beplande instandhoudingswerk nie beskikbaar nie, terwyl nog 15 827 MW weens onbeplande herstelwerk nie beskikbaar is nie. Die beurtkragskedule vir die naweek. (Foto: Verskaf)